Red Barnet kalder sagen en af de værste seksuelle krænkelser set i Danmark.

En meget grov og krænkende sexvideo i flere dele, der viser mindst fire unge drenge slå, krænke og stikke genstande op i skeden på en teenagepige, er blevet optaget og siden delt med et ukendt antal unge folkeskole – og gymnasieelever i Nordsjælland.

Det fortæller Radio24syv, som er blevet oplyst af Nordsjællands Politi, at det efter anmeldelse i sagen i efteråret er lykkedes at identificere to personer, der har fået bøder for at dele videosekvenserne af den unge pige, der, da videoen blev optaget, gik i folkeskole.

Begge personer har fået bøder efter straffelovens bestemmelser om videredistribution af børnepornografi, oplyser efterforskningsleder Henrik Gunst. Det skyldes, at pigen er under 18 år.

"En af de værste krænkelser i Danmark"

Radio24syv har gennemgået videomaterialet, der består af fire korte videosekvenser, som eleverne har delt med hinanden via Facebook og Snapchat.

På den ene sekvens, der varer 50 sekunder, ser man pigen i et værelse sammen med fire unge drenge, der giver pigen i alt tre lussinger. På to øvrige videosekvenser med samme varighed penetrerer drengene pigen med en vodkaflaske, en batminton-ketcher og senere en tøjbøjle, hvorefter pigen siger, at ”det er lidt ubehageligt”.

I det fjerde og ni sekunder korte klip ser man pigen dyrke sex med en af drengene, mens det filmes af de andre drenge.



Samlejet mellem pigen og drengen er tilsyneladende frivilligt, men sagen er stadig en af de værste seksuelle krænkelser optaget på kamera, man har set i Danmark, mener psykolog og rådgiver hos Red Barnet, Kuno Sørensen.



- Det er rigtig slemt det her i forhold til, hvad vi ellers har set, fordi det er så grov seksuel ydmygelse og krænkelse, der foregår på den film. Hun bliver udstillet som en pornomodel og ydmyget som en krop, man kan bruge og udnytte, og det er jo en enorm krænkelse i sig selv, men at det så bliver udstillet for omverdenen, gør bare krænkelsen endnu værre, siger han og påpeger, at drengene muligvis har været inspireret af den grove pornografi, hvor kvinder ydmyges.

- Hændelsesforløbet er stærkt inspireret af den grove pornografi, der har en uheldig indflydelse på de unge. De har en forestilling om, at de skal kunne leve op til noget af det, de ser i den grove pornografi, som jo er dybt ydmygende og nedværdigende – især for de kvinder, der medvirker i det. I forbindelse med optagelsen af den film, har de måske følt sig lidt som pornostjerner, som de ubevidst eller bevidst har forsøgt at efterligne, siger Kuno Sørensen til Radio24syv.

Stigende antal sager

Hos Center for Digital Pædagogik hører projektleder Jonas Ravn om et stigende antal sager, hvor seksuelle videoer hos de unge deles uden samtykke, men sagen fra Nordsjælland er en af de mest alvorlige, han har hørt om.



- Grovheden minder ikke om det, vi almindeligvis ser. Her ligger overgrebet næsten allerede i handlingen, i andre tilfælde ligger overgrebet først i at materialet bliver delt.

Og begynder man at dele den her, er man teknisk set med til at distribuere børneporno. Loven er ikke tiltænkt jævnaldrende, men hvis man deler den slags, så er det ulovligt, siger Jonas Ravn til Radio24syv.



Netop delingen af videomaterialet har været omfattende i det sidste halve år.

Radio24syv har været i kontakt med op mod 50 tidligere og nuværende gymnasieelever fra Ordrup Gymnasium, Gammel Hellerup Gymnasium og Øregård Gymnasium nord for København, og de siger uafhængigt af hinanden til Radio24syv, at et stort antal elever på de tre gymnasier har set videoerne.

Ledelsen på de tre gymnasier har ikke ønsket at kommentere sagen overfor Radio24syv.



Nordsjællands Politi, der har efterforsket sagen og altså tildelt to bøder, ønsker ikke at oplyse yderligere om sagen, men efterforskningsleder Henrik Gunst vil gerne komme med en kraftig opfordring til de unge.



- Den her slags sager er forbundet med høje bøder og fængselsstraffe, og jeg kan kun opfordre de unge til at tænke sig ekstra godt om, inden de begynder at filme og trykke send, siger han til Radio24syv.